**ЭФОТК (IFRIC) 19 түшүндүрмөсү**

***«Финансылык милдеттенмелерди үлүштүк инструменттер менен төлөө»***

**Шилтемелер**

• *«Финансылык отчеттуулукту даярдоо жана берүү концепциясы»*[[1]](#footnote-1)

• «*Акцияларга негизделген төлөмдөр»* ФОЭС (IFRS) 2

• *«Бизнести бириктирүү»* ФОЭС (IFRS) 3

• *«Финансылык инструменттер»* ФОЭС (IFRS) 9

• *«Адилет наркты баалоо»* ФОЭС (IFRS) 3

• *«Финансылык отчеттуулукту берүү»* ФОЭС (IAS) 1

• *«Эсеп саясаты, бухгалтердик баалоолордогу өзгөртүүлөр жана каталар»* ФОЭС (IAS) 8

• *«Финансылык инструменттер: маалыматты берүү»* ФОЭС (IAS) 32

**Баштапкы маалымат**

1 Карызкор жана кредитор финансылык милдеттенменин шарттарын кайра карап чыга алышат, анын натыйжасында карызкор кредитордун пайдасына өзүнүн үлүштүк инструменттерин чыгаруу аркылуу милдеттенмени толугу менен же жарым-жартылай төлөйт. Мындай операциялар кээде “карыз боюнча милдеттенмелерди үлүштүк инструменттерге алмашуу” катары эске алынат. ЭФОТК мындай операцияларды эсепке алуу боюнча колдонмону даярдоого суроо-талап алды.

**Колдонуу чөйрөсү**

2 Ушул түшүндүрмө финансылык милдеттенменин шарттары кайра каралган учурда ишкана колдонгон эсепке алуу тартибин караштырат, анын натыйжасында ишкана финансылык милдеттенмени толугу менен же жарым-жартылай төлөө үчүн ишкананын кредиторунун дарегине үлүштүк инструменттерди чыгарат. Түшүндүрмө кредиторлор тарабынан колдонулган эсепке алуу тартибине жайылтылбайт.

3 Ишкана ушул түшүндүрмөнү операцияларга колдонбоого тийиш, аларда:

(a) кредитор ошондой эле ишкананын тикелей же тикелей эмес акционери болуп саналса жана мындай сапатта тикелей же тикелей эмес учурдагы акционер катары аракет кылса.

(b) бир эле тарап же тараптар операцияларга чейин да, андан кийин да кредиторлордун жана ишкананын үстүнөн контроль жүргүзүшсө, а операциялардын маңызы ишкананын капиталды бөлүштүрүлүшүн же капиталдын ишканага салынышын түшүндүрсө.

(c) финансылык милдеттенменин баштапкы шарттарына ылайык акцияларды чыгаруу аркылуу финансылык милдеттенмени төлөө.

**Суроолор**

4 Ушул түшүндүрмө төмөнкү суроолорду караштырат:

(a) Финансылык милдеттенме боюнча «төлөнүп берилген ордун толтурууну» толук же жарым-жартылай төлөө максатында ишкана тарабынан чыгарылган үлүштүк инструменттер ФОЭС (IFRS) 9дун 3.3.3-пунктуна ылайык келеби?

(b) Ишкана мындай финансылык милдеттенмени төлөө максатында чыгарылган үлүштүк инструменттерге баштапкы баалоону кандайча берет?

(c) Ишкана эсепке алууда төлөнгөн финансылык милдеттенменин баланстык наркы менен чыгарылган үлүштүк инструменттердин баштапкы баалоосунун ортосундагы айырманы кандайча чагылдырууга тийиш?

**Консенсус**

5 Финансылык милдеттенмени толук же жарым-жартылай төлөө максатында кредитор үчүн ишкананын үлүштүк инструменттерди чыгарышы ФОЭС (IFRS) 9дун 3.3.3-пунктуна ылайык төлөнүп берилүүчү сыйакыны түшүндүрөт. Ишкана финансылык абалы тууралуу өзүнүн отчетунан финансылык милдеттенмени (же финансылык милдеттенменин бөлүгүн) алып салууга тийиш, эгер ал ФОЭС (IFRS) 9дун 3.3.1-пунктуна ылайык төлөнгөн учурда гана.

6 Эгер финансылык милдеттенмени толук же жарым-жартылай төлөө максатында кредитордун дарегине чыгарылган үлүштүк инструменттер баштапкы таанылууда чагылдырылган болсо, ишкана мындай адилет нарк ишеничтүү бааланышы мүмкүн болбогон учурлардан тышкары аларды чыгарылган үлүштүк инструменттердин адилет наркы боюнча баалайт.

7 Эгер чыгарылган үлүштүк инструменттердин адилет наркы ишенимдүү бааланышы мүмкүн болбосо, үлүштүк инструменттер төлөнгөн финансылык милдеттенменин адилет наркы боюнча бааланууга тийиш. Төлөнгөн финансылык милдеттенменин адилет наркын баалоодо, талап боюнча (мисалы, талап боюнча төлөнүүчү депозит) төлөөнү караштырган ФОЭС (IFRS) 13түн 47-пункту колдонулбайт.

8 Эгер финансылык милдеттенменин бөлүгү гана төлөнгөн учурда, ишкана төлөнүп берилген ордун толтуруунун кандайдыр бөлүгү төлөнбөй калган милдеттенменин шарттарынын модификацияланышы менен байланышабы же жокпу баалоого тийиш. Эгер төлөнүп берилген ордун толтуруунун бөлүгү милдеттенменин калган бөлүгүнүн шарттарынын модификацияланышы менен чынында байланышкан болсо, анда ишкана төлөнүп берилген ордун толтурууну милдеттенменин төлөнгөн бөлүгү менен төлөнбөй калган милдеттенменин бөлүгүнүн ортосунда бөлүштүрүүгө тийиш. Мындай бөлүштүрүүнү жүргүзүү менен ишкана операция менен байланышкан бардык жөндүү фактыларды жана жагдайларды карап чыгуусу кажет.

9 Төлөнгөн финансылык милдеттенменин (же финансылык милдеттенменин бөлүгүнүн) баланстык наркы менен төлөнүп берилген сыйакынын ортосундагы айырма ФОЭС (IFRS) 9дун 3.3.3-пунктуна ылайык пайда менен зыяндын курамында таанылууга тийиш. Чыгарылган үлүштүк инструменттер финансылык милдеттенменин (же финансылык милдеттенменин бөлүгүнүн) төлөө күнүнө карата баштапкы таанылууга жана бааланууга тийиш.

10 Эгер финансылык милдеттенменин бөлүгү гана төлөнүп жатса, төлөнүп берилген сыйакы 8-пунктка ылайык бөлүштүрүлүүгө тийиш. Милдеттенменин калган бөлүгүнө таандык сыйакы милдеттенменин мындай калган бөлүгүнүн шарттары олуттуу өзгөртүүлөрдү башынан өткөргөнүн баалоодо эске алынууга тийиш. Эгер милдеттенменин калган бөлүгү олуттуу өзгөртүүлөрдү башынан өткөрсө, ишкана мындай өзгөртүүнү эсепке алууда баштапкы милдеттенменин төлөнүшү же ФОЭС (IFRS) 9дун 3.3.2-пунктуна ылайык жаңы милдеттенмелердин таанылышы катары чагылдырууга тийиш.

11 Ишкана 9 жана 10-пункттарга ылайык таанылган пайданы же зыянды пайданын же зыяндын курамындагы өзүнчө беренеде же тиркемелерде ачып көрсөтүүгө тийиш.

**Күчүнө кирүү күнү жана эсепке алуунун жаңы тартибине өтүү**

12 Ишкана ушул түшүндүрмөнү 2006-жылдын 1-июлунан же бул күндөн кийин башталуучу жылдык мезгилдерге карата колдонууга тийиш. Мөөнөтүнөн мурда колдонууга уруксат берилет. Эгер ишкана ушул түшүндүрмөнү 2006-жылдын 1-июлуна чейин баштала турган мезгилге карата колдоно турган болсо, анда ал бул фактыны ачып көрсөтүүгө тийиш.

13 Ишкана эсеп саясатындагы өзгөртүүнү ФОЭС (IAS) 8ге ылайык көрсөтүлгөн салыштырмалуу мезгилдердин алда канча эртесинин башталышы менен колдонууга тийиш.

14 [Алып салынган]

15 2011-жылдын майында чыгарылган ФОЭС (IFRS) 13 7-пунктка түзөтүүлөрдү киргизди. Ишкана ФОЭС (IFRS) 13тү колдонгондо бул түзөтүүнү колдонууга тийиш.

16 [Алып салынган]

17 2014-жылдын июлунда чыгарылган ФОЭС (IFRS) 9 4, 5, 7, 9 жана 10-пункттарга түзөтүүлөрдү киргизди жана 14 жана 16-пункттарды алып салды. Ишкана ФОЭС (IFRS) 9ду колдонгондо бул түзөтүүлөрдү колдонууга тийиш.

1. Шилтеме 2001-жылы Кеңеш тарабынан кабыл алынган жана ушул Түшүндүрмөнү иштеп чыгуу учурунда колдонууда болгон ФОЭСКнын *«Финансылык отчеттуулукту даярдоо жана берүү концепциясына»* таандык. [↑](#footnote-ref-1)